पूर्व मंत्री व राजद जिलाध्यक्ष के बेटे की पीट-पीटकर हत्या,एक सहयोगी घायल

फोटो- पूर्व पशुपालन मंत्री रामाश्रय सहनी के बेटे राजीव सहनी की फाइल तस्‍वीर

समस्तीपुर। बिहार सरकार के पूर्व पशुपालन मंत्री रामाश्रय सहनी के बेटे राजीव सहनी की ग्रामीणों ने पीट-पीट कर हत्या कर दी। आरोप है कि वह एक पिकअप वैन चोरी करने की कोशिश कर रहा था कि तभी ग्रामीणों ने उसे देख लिया और पीट-पीटकर उसकी हत्‍या कर दी।

घटना समस्तीपुर जिले के दलसिंहसराय थाना क्षेत्र के असीनचक गांव में रविवार तड़के हुई। पूर्व मंत्री के बेटे पर पहले भी कई वाहनों की चोरी के मामले दर्ज हैं। इस आरोप में वह कई दफा जेल भी जा चुका है। हालांकि, सबूतों के अभाव में वह बार-बार छूट जाया करता था।

प्रत्‍यक्षदर्शियों के मुताबिक, चालक कप‍िल पासवान के दरवाजे पर पिकअप वैन खड़ी थी। देर रात करीब 2 बजे बाइक से दो लोग पहुंचे और गाड़ी को चोरी कर ले जाने का प्रयास करने लगे। तभी गांववालों ने इन दोनों को देख लिया। गांववालों की पिटाई में एक शख्‍स की मौत हो गई, जबकि दूसरा गंभीर रूप से घायल हो गया। सूचना मिलते ही पुलिस ने घटना स्थल पर पहुंच कर शव को अपने कब्जे में ले लिया। घायल ने अस्पताल में पुलिस को बताया कि मृतक का नाम राजीव है, जो पूर्व मंत्री रामाश्रय सहनी का बेटा है। पुलिस ने पोस्टमॉर्टम के बाद शव को परिजनों को सौंप दिया।

आप इस लिंक पर क्लिक कर dainikbhaskar का ऐप डाउनलोड कर खबरें पढ़ सकते हैं-

आगे देखिए घटना से जुड़ी तस्वीरें...